पाक में नौसेना की बस पर हमला, 3 की मौत  
कराची में नौसेना की एक बस को निशाना बनाकर सड़क के किनारे किए गए बम विस्फोट में तीन लोग मारे गए और 15 से अधिक घायल हो गए।
पाकिस्तान के कराची शहर में गुरुवार को नौसेना की एक बस को निशाना बनाकर सड़क के किनारे किए गए बम विस्फोट में तीन लोग मारे गए और 15 से अधिक घायल हो गए। पिछले दो दिन में यह ऐसा तीसरा हमला है।  नौसेना के एक प्रवक्ता ने संवाददाताओं को बताया कि विस्फोट में नौसेना के दो नाविकों और एक नागरिक की मौत हो गई। नागरिकों सहित 15 से अधिक घायलों को समीपवर्ती दो अस्पतालों में भर्ती कराया गया है।  जिन्ना अस्पताल के अधिकारियों ने बताया कि एक घायल की हालत गंभीर है। यह बस नौसेना के कनिष्ठ कर्मचारियों को लेकर जा रही थी। विस्फोट उस समय किया गया, जब बस शारा-ए-फैजल रोड पर नौसेना के एक कार्यालय से रवाना हुई।  पुलिस उप महानिरीक्षक इफ्तिखार तरार ने बताया कि गुरुवार का हमला मंगलवार को पाकिस्तानी नौसेना की दो बसों पर किए गए हमले जैसा ही था, जिसमें चार अधिकारी मारे गए थे और 56 घायल हो गए थे।  तरार ने मीडिया को बताया कि एक मोटरसाइकिल पर रखे इस बम में करीब तीन किलोग्राम विस्फोटक था और बस के समीप से गुजरते ही इस विस्फोटक में रिमोट कंट्रोल की मदद से विस्फोट किया गया। हमले का संभावित कारण बताते हुए तरार ने कहा कि सुरक्षा एजेंसियां आतंकवादियों का मुख्य निशाना हैं।  टेलीविजन पर दिखाए गए फुटेज में विस्फोट के कारण क्षतिग्रस्त हुई नौसेना की बस का एक हिस्सा नजर आ रहा है। इसकी खिड़कियां विस्फोट के कारण नदारद हो चुकी हैं। विस्फोट के बाद सुरक्षा बलों ने पूरे इलाके को घेर लिया और तलाशी ली। धमाके की वजह से एक बस सहित कम से कम तीन वाहन और एक पेट्रोल पम्प क्षतिग्रस्त हो गए हैं।  यह विस्फोट उसी स्थान पर हुआ जहां अक्टूबर, 2007 में पूर्व प्रधानमंत्री बेनजीर भुट्टो के आत्म निर्वासन से पाकिस्तान लौटने के कुछ ही देर बाद उनके काफिले पर दो आत्मघाती हमलावरों ने हमला किया था।  इस हमले की किसी समूह ने जिम्मेदारी नहीं ली है। मंगलवार को नौसेना की दो बसों पर हुए हमले की जिम्मेदारी पाकिस्तानी तालिबान ने ली थी। तालिबान के प्रवक्ता अहसानुल्ला अहसान ने मंगलवार को कहा था कि उग्रवादी आने वाले समय में सुरक्षा बलों को निशाना बनाएंगे, क्योंकि वजीरिस्तान और अन्य स्थानों पर सुरक्षा बल अमेरिका के कहने पर अपने ही लोगों को मार रहे हैं।  कराची पाकिस्तान का सबसे बड़ा शहर है और पाकिस्तानी नौसेना का मुख्यालय यहीं है। पाकिस्तान आतंकवाद के खिलाफ अमेरिका नीत अभियान से 2001 में जुड़ा और तब से तालिबान ने शहर में कई हमले किए हैं।